Oʻzbekiston Respublikasi Hukumatining ayrim qarorlariga tazyiq va zoʻravonlikdan jabrlangan xotin-qizlarga himoya orderini berish tartibini takomillashtirishga qaratilgan oʻzgartirish va qoʻshimchalar kiritish toʻgʻrisida
(resolution, 2024-08-26)

Soʻnggi yillarda mamlakatimizda xotin-qizlar huquqlarini taʼminlash, ularning erkin hayot kechirishlari, taʼlim olishlari yoki oʻzlari xohlagan faoliyat turlari bilan shugʻullanishlari uchun teng huquq va imkoniyatlar yaratib berilmoqda. Shuningdek, xotin-qizlarni tazyiq va zoʻravonlikning turli shakllaridan himoya qilishning samarali tizimini yoʻlga qoʻyish boʻyicha qator ishlar amalga oshirilib, aybdor shaxslarga ogʻirroq javobgarlik choralarini qoʻllash boʻyicha qonunchilik hujjatlari takomillashtirildi. Shu bilan birga, ushbu yoʻnalishdagi ishlarni davom ettirgan holda, tazyiq va zoʻravonlikka uchragan shaxslarga himoya orderlarini berish boʻyicha qoʻshimcha qulayliklarni yaratish zarurati yuzaga kelmoqda. Oʻzbekiston Respublikasi Prezidentining “Raqamli xizmatlar qamrovi va sifatini oshirish hamda soha, tarmoq va hududlarni raqamli transformatsiya qilish chora-tadbirlari toʻgʻrisida” 2023-yil 24-maydagi PQ-162-son hamda “Tazyiq va zoʻravonlikdan jabrlangan shaxslarga ijtimoiy xizmatlar koʻrsatishni takomillashtirish boʻyicha qoʻshimcha chora-tadbirlar toʻgʻrisida” 2024-yil 10-maydagi PQ-175-son qarorlari ijrosini taʼminlash, shuningdek, xotin-qizlarni tazyiq va zoʻravonlikdan ishonchli himoya qilish borasidagi ishlar samaradorligini yanada oshirish maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi oʻzgartirish va qoʻshimchalar kiritilsin: tazyiq va zoʻravonlikka uchragan xotin-qizlarga himoya orderini Yagona interaktiv davlat xizmatlari portali (keyingi oʻrinlarda — YIDXP) orqali berish; himoya orderini elektron shaklda rasmiylashtirish; himoya orderini rasmiylashtirish jarayonini avtomatlashtirish; profilaktika inspektori tomonidan himoya orderini tashabbus tartibida berish. 2. Belgilansinki: tazyiq va zoʻravonlik holati yoki ularni sodir etish xavfi aniqlangan paytdan eʼtiboran 24 soat ichida profilaktika inspektori tomonidan himoya orderi rasmiylashtiriladi; tazyiq va zoʻravonlikdan jabrlangan xotin-qizlarga YIDXP orqali himoya orderini rasmiylashtirish va berish toʻlovlarsiz amalga oshiriladi; 2024-yil 1-dekabrdan boshlab bir kalendar yil davomida ikki va undan ortiq marta tazyiq va zoʻravonlik holati aniqlanganda, profilaktika inspektori tomonidan himoya orderi tashabbus tartibida beriladi. 3. Oʻzbekiston Respublikasi Ichki ishlar vazirligi uch oy muddatda: Oʻzbekiston Respublikasi Raqamli texnologiyalar vazirligi bilan birgalikda tazyiq va zoʻravonlikka uchragan xotin-qizlarga himoya orderini YIDXP orqali rasmiylashtirish va berish amaliyotini yoʻlga qoʻyish boʻyicha texnik topshiriqlarni ishlab chiqib, zarur boʻlgan axborot tizimlari oʻzaro integratsiya qilinishini taʼminlasin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Vazirlar Mahkamasining 2020-yil 4-yanvardagi 3-son qarori bilan tasdiqlangan Tazyiq va zoʻravonlikdan jabrlangan xotin-qizlarga himoya orderini berish, ijrosini taʼminlash va monitoring olib borish toʻgʻrisidagi nizomda: a) 4-band quyidagi tahrirda bayon etilsin: “4. Himoya orderi ichki ishlar organlarining Tazyiq va zoʻravonlikdan jabrlangan xotin-qizlarni hisobga olish yagona axborot tizimi orqali roʻyxatga olinadi”; b) 5-band quyidagi mazmundagi oltinchi xatboshi bilan toʻldirilsin: “Jabrlanuvchiga nisbatan bir kalendar yil davomida ikki va undan ortiq marta tazyiq hamda zoʻravonlik holati aniqlanganda, profilaktika inspektori himoya orderini tashabbus tartibida beradi”; v) quyidagi mazmundagi 51-band bilan toʻldirilsin: “51. Shaxs Yagona interaktiv davlat xizmatlari portali (keyingi oʻrinlarda — YIDXP) orqali murojaat etgan taqdirda, ushbu Nizomga 4-ilovaga muvofiq shakldagi soʻrovnomani mustaqil ravishda elektron shaklda toʻldiradi”; g) 9-band quyidagi mazmundagi ikkinchi xatboshi bilan toʻldirilsin: “YIDXP orqali yuborilgan murojaatlar profilaktika inspektorining planshetiga avtomatik tarzda yuboriladi”; d) 10-bandda: birinchi xatboshi “taqdim etilgan” soʻzlaridan keyin “yoki YIDXP orqali kelib tushgan” soʻzlari bilan toʻldirilsin; uchinchi xatboshi “shart-sharoitlarini” soʻzlaridan keyin “, shuningdek, bir kalendar yil davomida mavjud boʻlgan tazyiq hamda zoʻravonlik holatlarini” soʻzlari bilan toʻldirilsin. e) 11-bandning toʻrtinchi xatboshisi “dalolatnoma rasmiylashtiradi” soʻzlaridan keyin “murojaat YIDXP orqali yuborilgan taqdirda, murojaatchiga uni rad etish asoslari koʻrsatilgan holda qaytarilganligi haqida xabar yuboriladi;” soʻzlari bilan toʻldirilsin; j) 13-band quyidagi tahrirda bayon etilsin: “13. Himoya orderi jabrlanuvchi hamda zoʻravonlik sodir etgan shaxs ishtirokida profilaktika inspektori tomonidan planshet yordamida elektron shaklda rasmiylashtiriladi. Himoya orderi hujjatning haqiqiyligini tekshirish imkonini beruvchi QR-kod (matrik shtrixli kod)ga ega boʻladi”; z) 14-band quyidagi tahrirda bayon etilsin: “14. Elektron shaklda rasmiylashtirilgan himoya orderi jabrlanuvchi hamda zoʻravonlik sodir etgan shaxsga yuboriladi. Jabrlanuvchi yoki zoʻravonlik sodir etgan shaxsga himoya orderini elektron shaklda yuborishning imkoni boʻlmaganda yoki ularning talabiga asosan himoya orderining chop etilgan qogʻoz nusxasi ham taqdim etilishi mumkin”; i) 21-bandning “d” kichik bandidagi “Kambagʻallikni qisqartirish va bandlik vazirligining huzuridagi” soʻzlari chiqarib tashlansin; k) 35-band chiqarib tashlansin; l) 1-ilova quyidagi tahrirda bayon etilsin: m) 2-ilovada: “Tadbirlar” ustuni 3-pozitsiyasidagi “taqdim etilgan” soʻzlaridan keyin “yoki YIDXP orqali kelib tushgan” soʻzlari bilan toʻldirilsin; “Subyektlar” ustuni 6-pozitsiyasidagi “Kambagʻallikni qisqartirish va bandlik vazirligi huzuridagi” soʻzlari chiqarib tashlansin; n) quyidagi mazmundagi 4-ilova bilan toʻldirilsin: 2. Vazirlar Mahkamasining “Xotin-qizlar va bolalarning huquqlari, erkinliklari hamda qonuniy manfaatlarini himoya qilish sohasidagi qonunchilik hujjatlari takomillashtirilganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2023-yil 31-avgustdagi 434-son qaroriga ilova 7-bandining yigirmanchi xatboshisi chiqarib tashlansin.